text: Post Danmark Rundt holder fast i Vejle
  06 marts 2012 kl. 15.36
  Cykelløbet Post Danmark Rundt holder fast i Vejle som mål-by, mens løbet i år ikke slutter eller starter i andre byer i TV SYDs område.
  Det blev afsløret, da feltet og ruten Post Danmark Rundt 2012 tirsdag blev præsenteret på et pressemøde i København. 
  Post Danmark Rundt 2012 indledes onsdag 22. august i Randers, som også er mål for 1. etape efter en tur rundt på Djursland og over Mols bjerge. 2. etape starter i muslingebyen Løgstør ved Limfjorden, og har efter 210 km, hvor en række hårde stigninger, inklusive den berygtede Pinds Mølle passeres, mål i Aarhus.
  
  Konge-etapen slutter i Vejle
  3. etape er løbets konge-etape, der med start i Silkeborg bl.a. går over den klassiske Yding Skovhøj, og afsluttes efter fire passager af den berømte Kiddesvej-stigning i Vejle.
  4. etape skal køres over 100 km lørdag formiddag med start i Ringe og mål i HC Andersens Odense. Løbets enkeltstart, der er 5. etape over 14,5 km køres i Kerteminde, hvor der senest blev kørt i 2008 med svenske Gustav Erik Larsson som vinder. 6. og sidste etape, den 26. august, har start i Slagelse og mål på Frederiksberg Allé, Danmarks Champs-Élysées, efter 165 km.
  